钦定古今图书集成/明伦汇编/官常典/第469卷 > 王神念
## 钦定古今图书集成/明伦汇编/官常典/第469卷 > 王神念

按《梁书》本传：“神念，太原祁人也。少好儒术，尢明内典。
仕魏，起家州主簿，稍迁颍川太守，遂据郡归款。魏军
至，与家属渡江，封南城县侯，邑五百户。顷之，除安成
内史，又历武阳、宣城内史，皆著治绩。还除太仆卿，出
为持节、都督青冀二州诸军事、信武将军、青冀二州
刺史。神念性刚正，所更州郡，必禁止淫祠。时青、冀州”
东北有石鹿山临海，先有神庙，妖巫欺惑百姓，远近
祈祷，糜费极多。及神念至，使令毁撤，风俗遂改。普通
中，大举北伐，征为右卫将军。六年，迁使持节、散骑常
侍、爪牙将军，右卫如故。遘疾卒，时年七十五。诏赠本
官衡州刺史，兼给鼓吹一部，谥曰壮。神念少善骑射，
既老不衰。尝于高祖前手执二刀楯，左右交度，驰马
往来，冠绝群伍。时复有杨华者，能作惊军骑，并一时
妙捷，高祖深叹赏之。子尊业，仕至太仆卿，卒，赠信威
将军、青冀二州刺史，鼓吹一部。次子僧辩，别有传。